《富春新创关将军庙成吴子中携卷索题》
元代·吴莱

吴生病起有怪闻，梦中识得髯将军。香火乞灵自此揭，庙门酾酒棕榈云。

我曾久读名将传，紫金焰眼赪玉面。汉鼎𠇗离强分割，楚锋剽狡轻攻战。

天荒地老路不通，魂升魄降骴秋蓬。神仙负剑乃兵解，巫觋传芭真鬼雄。

壮夫本合荆州死，严祀何哉富春里。只今江左四祠无狄公，髯乎髯乎独不恨见孙江东。

作者简介：（1297—1340）婺州浦江人，初名来，字立夫，号深袅山道人。吴直方子。从学于方凤，博极群书。仁宗延祐七年以《春秋》举进士，不第。退居深袅山中，穷诸书奥旨，著《尚书标说》、《春秋世变图》、《春秋传授谱》、《古职方录》、《孟子弟子列传》、《楚汉正声》、《乐府类编》等书。后以御史荐，授长芗书院山长，未上卒。私谥渊颖先生。有《渊颖集》